Kállai Katalin

*Hacsekné s a jó...*

**drámai dialógus Karinthy Frigyes útmutatásai alapján**

**Szereplők**

SAJÓ – férfinak látszó férfi

HACSEKNÉ – nőnek látszó nő

**A szerző bevezetője**

Jelen mű egy Karinthy Frigyes nevezetű híres világutazó (Utazás a koponyám körül) nagy port kavart elméletéből indul ki, miszerint:

„Sok jel mutatkozik arra, hogy az irodalomban is be fog következni az új stílus! E művészetfilozófiai irányzat a**Hacsek és Sajó** címen közismert drámai beszélgetésekben jut kifejezésre. Azaz: rövid időn belül minden magyar író rá lesz kényszerítve, hogy művészi mondanivalóit e Platón–Szókratészi peripatetikus beszélgetés keretei között fejezze ki.”

Jelen mű szerzője – vonakodva bár – de engedelmeskedik fenti szer-ző útmutatásának, aki irodalmi körökben ugyan lejáratta magát, ám meg-előlegezett valamit abból a távoli jövőből, ahol a felcserélődő nemi szere-pek jegyében zajló genderharcok közepette szegény Hacsekek (Hacsekok) ideje végleg lejárt, ám a történelem kapuján már ott dörömbölnek a min-denre elszánt Hacseknék...

**Helyszín**

Romkocsmának álcázott kávéház. Esetleg fordítva.

Sajó egy asztalnál ül. Belép Hacsekné.

HACSEKNÉ Hogy vagyunk, hogy vagyunk?

SAJÓ *lemondó sóhajjal* Essünk túl rajta, Hacsekné.

HACSEKNÉ *lekezelően* Min akar túlesni, Sajó?

SAJÓ Azon a hülye viccen, amit tegnap óta ismételget magában.

HACSEKNÉ *fölháborodva* Nem tudok semmilyen viccet. Ön abuzál engem!

SAJÓ *megértően* Ja. A búzát is.

HACSEKNÉ Ön megalázott női mivoltomban!!

SAJÓ *nyugodt hangon* Hálaég. Már megijedtem, hogy valami rosszat csináltam.

HACSEKNÉ *fölemeli az ujját* Mi túú!

SAJÓ *ijedten dadog* Mimicsoda?

HACSEKNÉ Egy mozgalom. Az a neve, hogy 'Me Too'.

SAJÓ Ez olyan mint a Mindenki Magyarországa?

HACSEKNÉ Én inkább hazamegyek.

SAJÓ Várjon! A 'me too' az, amikor a nőket bántalmazzák?

HACSEKNÉ Végre megértette.

SAJÓ Hiszi vagy sem, azt mozgalom nélkül is lehet.

HACSEKNÉ Nem a bántalmazók vannak benne, maga szerencsétlen, hanem a bántalmazottak!

SAJÓ Kár. Épp készültem belépni.

HACSEKNÉ Ön egyenesen primitív.

SAJÓ Igen. És a cukrom is magas.

HACSEKNÉ Nem kéne annyit inni.

SAJÓ A szomszéd nem ivott, mégis meghalt.

HACSEKNÉ Az a ritkább eset.

Pislákolnak mint hal a kocsonyában

HACSEKNÉ *észbe kap* Miben halt meg a szomszéd?

SAJÓ A fürdőkádban.

HACSEKNÉ Megfulladt?

SAJÓ Nem volt benne víz. Az asszony bezárta a fürdőbe, mert negatív lett a kovidtesztje.

HACSEKNÉ *kijavítja* Pozitív!

SAJÓ *egykedvűen* Mondom, negatív.

HACSEKNÉ Akkor mért zárta be?

SAJÓ Mert az asszony szerint mindenki hazudik. Leginkább a teszt.

HACSEKNÉ Maga is hazudik?

SAJÓ Mintha könyvből olvasnám.

HACSEKNÉ Fogadok, egyetlen könyvet sem olvasott el. *puffogva* Aztán nagyra vannak itt a hímsovinizmusukkal.

SAJÓ A hím micsodánkkal?

HACSEKNÉ Tessék! Már megint abuzál. Hívjak rendőrt?

SAJÓ Legyen kedves.

HACSEKNÉ Önnek ez ennyi?!

SAJÓ Kicsit azért sajnálom.

HACSEKNÉ *ráordít* Kit?!

SAJÓ A pincért.

HACSEKNÉ A pincért?

SAJÓ Gondolom, meghalt.

HACSEKNÉ Mért halt volna meg?

SAJÓ Fél órája tűnt el a pult mögött.

HACSEKNÉ És ez fáj magának?

SAJÓ *lesüti a szemét* Szociálisan érzékeny vagyok...

HACSEKNÉ Látta a lapot?

SAJÓ Tíz éve nem kártyázom.

HACSEKNÉ A mai újságot.

SAJÓ Nem. Mi van benne?

HACSEKNÉ Egy rapper 25 millió adósságot hagyott az exének.

SAJÓ Rendes tőle.

HACSEKNÉ Mondom, adósságot!

SAJÓ Az se baj. Majd szép lassan kifizeti.

HACSEKNÉ Figyeljen, maga nagyon le van maradva. Ez itt már a har-madik évezred. Érti? Itt már nem lesz a férfiaknak elő-joga. Nem bizony. Gém óver. Vége a szép időknek. Ma-guk a gyengébb nem. Mehetnek szatyorral a közértbe.

SAJÓ Egy vén szatyorral?

HACSEKNÉ Vegye már észre, maguknak annyi! Maguk vesztettek.

SAJÓ Ja. Megint nem jött be az ötös.

HACSEKNÉ Mint férfiak vesztettek.

SAJÓ *méltatlankodva* Nők is lottóznak.

HACSEKNÉ Maga egy múlt századból itt ragadt, begyöpösödött hím-példány, akinek nincs semmi asszociációs készsége.

SAJÓ Nekem ne lenne? Még a villamosszékben is.

HACSEKNÉ Milyen villamosszékben?

SAJÓ A négyes-hatoson.

HACSEKNÉ Na, jó. Hazamegyek! *marad*

*Hallgatnak. Sajó Hacseknét nézi.*

HACSEKNÉ Mit fixíroz?

SAJÓ Nem fixírozom.

HACSEKNÉ Látom, hogy fixíroz.

SAJÓ Nem fixírozom, csak próbálok társalogni magával.

HACSEKNÉ Ismerem ezt a nézést. Úgy néz rám, mint aki akar tőlem valamit.

SAJÓ *szégyenlősen* Akarok is. Nem adna kölcsön hó végéig?

HACSEKNÉ Dehát elseje van!

SAJÓ Azért gondoltam.

HACSEKNÉ De mire?

SAJÓ Kéne egy ájfón.

HACSEKNÉ I-Phone?? Az több százezer forint!

SAJÓ Akkor élhetném a világom...

HACSEKNÉ Csak nem az én pénzemen, azt garantálom!

SAJÓ Azt mondta, innentől mi vagyunk a gyengébb nem. Tes-sék, akkor tartsanak el minket.

HACSEKNÉ Majd, ha megőrültem. Ha lenne, se adnék egy fillért se.

SAJÓ Nincs pénze? Akkor álljon be rappernek.

HACSEKNÉ Miből gondolja, hogy jó lennék rappernek?

SAJÓ Olyan szép szőrös a mellkasa.

HACSEKNÉ Föl fogom jelenteni.

SAJÓ Inkább *be*! Ha lehet. A főbérlőm azt mondta, amíg nem vagyok bejelentve, nincsenek jogaim.

HACSEKNÉ Még, hogy nincsenek! Férfi létére még mindig előjogokat élvez.

SAJÓ Élvezet? Hol van az már...

HACSEKNÉ Azt hiszi, maguké a jövő?

SAJÓ *majdnem sír* Már a múlt se.

HACSEKNÉ *magában puffog* Tönkreteszik a nőket...

SAJÓ *elszántan védekezik* Csak amennyire lehet.

HACSEKNÉ Hülye.

SAJÓ Nem mind az. Vannak normális nők is. Mondjuk, nem sok.

HACSEKNÉ A megboldogult Hacsek hajtogatta mindig...

SAJÓ A Hacsek meghalt?!

HACSEKNÉ Számomra igen.

SAJÓ Szóval válnak.

HACSEKNÉ Így is lehet fogalmazni.

SAJÓ Sajnálom.

HACSEKNÉ Mit sajnál? Végre megszabadulok egy bántalmazótól.

SAJÓ A Hacsek bántalmazta??

HACSEKNÉ De még mennyire!

SAJÓ Mégis hogyan?

HACSEKNÉ Lelkileg!

SAJÓ Lelkileg?

HACSEKNÉ Azt mondta, nem használhatom a bankkártyáját.

SAJÓ Mi ebben a rossz?

HACSEKNÉ S a jó?

SAJÓ Megmarad a Hacsek pénze.

HACSEKNÉ Mégis kinek drukkol?

SAJÓ A pincérnek.

HACSEKNÉ Na, megyek!

SAJÓ Holnap bejön?